ልጆች የሀገር ባለቤትነት ስሜት እንዲያድርባቸው ማድረግ እንደሚገባ ተገለጸ
 አዲስ አበባ፡- ‹‹ለልጆቻችን ባህላቸውንና ትውፊታቸውን ከማሳወቅና እንዲንከባከቡት ከማድረግ ባሻገር የሀገሪቷ ባለቤት መሆናቸው እንዲሰማቸው ማድረግ ይገባል›› ሲሉ የአዲስ አበባ ባህል፣ኪነጥበብና ቱሪዝም ቢሮ ኃላፊ ረዳት ፕሮፌሰር ነብዩ ባዬ አስታወቁ፡፡የቢሮ ኃላፊው ትናንት የቡሄ ትውፊታዊ ሥርዓት በአዲስ አበባ ከተማ አስተዳደር ቅጥር ግቢ ውስጥ በተካሄደበት ወቅት እንደገለጹት፤ይህንን ሃይማኖታዊና ትውፊታዊ አንድምታ ያለውን በዓል በማክበር በልጆቻችን ዘንድ ባህልና እሴቶቻቸውን በማስጠበቅ እንዲሁም የሀገር ባለቤትነት ስሜትን በመፍጠር ከሌሎች ልጆች ጋር ያላቸውን አንድነትና ፍቅር በመወራረስ ማስጠበቅ ይገባል፡፡የቡሄ በዓል አከባበር ከቦታ ቦታ እንደሚለያይ ጠቅሰው፣ በአንዳንድ አካባቢዎች በቡሄ ዋዜማ ከዶግ እንጨት የተሰራ ችቦአቸውን አቀጣጥለው ከየቤታቸው በመውጣት አንድ ቦታ ላይ በመሰባሰብ በየቤቱ ሲጨፍሩ እንደሚያነጉ ተናግረዋል፡፡በሌሎች አካባቢዎች ደግሞ ልጆች ቡሄ የሚጨፍሩት እንዲሁም ዳቦ የሚሰጣቸው የበዓሉ እለት መሆኑን ጠቅሰው፣በብዙ አካባቢዎች ልጆች ከየሰፈሩ የሰበሰቡትን ዳቦ በኅብረት ከበሉ በኋላ በየሰፈራቸው በመቧደን አንድ ቦታ ላይ በጅራፍ በመገራረፍና በመጫወት እንደሚያሳልፉም አብራርተዋል፡፡ይህን እሴት ጠብቆ ለልጆች ማስተላለፍ እንደሚገባ ተናግረዋል፡፡ በሥርዓቱ የአዲስ አበባ ከተማ አስተዳደር ምክትል ከንቲባ ኢንጅነር ታከለ ኡማ የታደሙ ሲሆን፣ችቦ በመለኮስ፣ የቡሄ ዳቦ በመስጠት እንዲሁም የሥርዓቱ አካል የሆነውን ጅራፍ ኢንጅነር ታከለ ኡማ በማጮህ ትውፊታዊ ክንውን ከአዲስ አበባ ባህል፣ኪነጥበብና ቱሪዝም ቢሮ ኃላፊ ረዳት ፕሮፌሰር ነብዩ ባዬ ጋር አካሂደዋል፡፡አዲስ
ዘመን ነሀሴ 14/2011 ዳግማዊት ግርማ